เฟอร์กูสัน vs ดัลกลิช ตำนาน 2 สโมสร
รู้ไหมว่าก่อนที่เซอร์อเล็กซ์ เฟอร์กูสันจะกลายมาเป็นตำนานผู้จัดการทีมแมนยู เขาเคยได้รับข้อเสนอจากลิเวอร์พูลมาก่อน ขณะที่เคนนี่ ดัลกลิช อดีตตำนานนักเตะและผู้จัดการทีมลิเวอร์พูล ก็เคยปะทะกับเฟอร์กูสันมาก่อน ไม่เพียงแค่นอกสนาม แต่รวมถึงในสนามด้วย เรื่องราวของทั้ง 2 ผู้ยิ่งใหญ่จาก 2 สโมสรนี้เป็นยังไง ลงทุนแมนจะมาเล่าให้ฟัง
25 มี.ค. 2561

เฟอร์กูสัน vs ดัลกลิช ตำนาน 2 สโมสร / โดย ลงทุนแมน
รู้ไหมว่าก่อนที่เซอร์อเล็กซ์ เฟอร์กูสันจะกลายมาเป็นตำนานผู้จัดการทีมแมนยู
เขาเคยได้รับข้อเสนอจากลิเวอร์พูลมาก่อน
ขณะที่เคนนี่ ดัลกลิช อดีตตำนานนักเตะและผู้จัดการทีมลิเวอร์พูล
ก็เคยปะทะกับเฟอร์กูสันมาก่อน
ไม่เพียงแค่นอกสนาม แต่รวมถึงในสนามด้วย
เรื่องราวของทั้ง 2 ผู้ยิ่งใหญ่จาก 2 สโมสรนี้เป็นยังไง ลงทุนแมนจะมาเล่าให้ฟัง
แฟนบอลทั้งหลายโดยเฉพาะแฟนแมนยู คงรู้จักชื่อ เซอร์อเล็กซ์ เฟอร์กูสัน เป็นอย่างดี
เฟอร์กูสันหรือเฟอร์กี้ นับเป็นผู้จัดการทีมแมนยูที่อยู่ในตำแหน่งนานที่สุด และเป็นหนึ่งในผู้จัดการทีมที่ประสบความสำเร็จมากที่สุดในประวัติศาสตร์สโมสร
เฟอร์กี้เกิดเมื่อปี 1941 ที่กลาสโกว์ สกอตแลนด์ โดยพ่อของเฟอร์กี้นั้นทำงานในอุตสาหกรรมต่อเรือ
ครอบครัวของเฟอร์กี้ไม่ได้มีฐานะร่ำรวย สมัยวัยเด็กเขาไม่ค่อยมีของเล่นอะไร นอกจากเตะฟุตบอล และเล่นกับเพื่อนๆ ตามประสาเด็กผู้ชาย
ในปี 1958 เฟอร์กี้เล่นฟุตบอลอาชีพในฐานะนักเตะสมัครเล่นเมื่ออายุ 16 ปี ซึ่งในขณะนั้นอาชีพหลักของเขาคือ ช่างเครื่องมือ
ในฐานะนักเตะแล้วนั้น เฟอร์กี้ถือว่าประสบความสำเร็จในระดับหนึ่ง เคยเป็นดาวซัลโวในสกอตแลนด์ในปี 1965-1966
และเป็นผู้เล่นที่ค่าตัวแพงที่สุดในวงการฟุตบอลสก็อตแลนด์หลังจากย้ายมาสู่กลาสโกว์เรนเจอร์ส ด้วยค่าตัว 2.9 ล้านบาท ปี 1967
เขาเล่นฟุตบอลอาชีพจนถึงปี 1974 ซึ่งขณะนั้นเขามีอายุ 32 ปี
หลังจากนั้นจึงเริ่มต้นบทบาทของการคุมทีม เขาคุมทีมในสกอตแลนด์ทั้งระดับสโมสรถึงทีมชาติตั้งแต่ปี 1974-1986 ซึ่งถือว่าประสบความสำเร็จพอสมควร
ทำให้มีข่าวสโมสรจากอังกฤษส่งข้อเสนอมาให้เฟอร์กี้ ซึ่งทีมนั้นคือ ลิเวอร์พูลนั่นเอง
แต่ท้ายที่สุดแล้วลิเวอร์พูลกลับเลือกเคนนี่ ดัลกลิช เข้ามาเป็นผู้จัดการทีมแทน..
อย่างไรก็ตาม ปลายปี 1986 รอน แอตกินสัน ผู้จัดการทีมแมนยูได้ถูกไล่ออกหลังจากทำทีมแพ้สามนัดรวดในช่วงเปิดฤดูกาล ทำให้เฟอร์กี้ได้รับการแต่งตั้งเป็นผู้จัดการทีมแมนยู
หนึ่งในวลีเด็ดที่เขาพูด ตอนมารับตำแหน่ง คือ “ผมจะเข้ามาสร้างความยิ่งใหญ่ให้แมนยู และ จะสอยลิเวอร์พูลลงจากบังลังก์ให้ได้”
อย่างที่หลายคนรู้ เฟอร์กี้ เป็นผู้จัดการทีมที่อยู่กับแมนยูนานที่สุดตั้งแต่ปี 1986-2013 หรือกว่า 27 ปี และคว้าแชมป์กับสโมสรทั้งหมด 38 แชมป์ ซึ่งในที่นี้เป็นแชมป์ลีกสูงสุดในยุคเฟอร์กี้ทั้งหมด 13 ครั้ง จากทั้งหมด 20 ครั้งของประวัติศาสตร์สโมสร
ตลอด 27 ปีที่เฟอร์กี้คุมแมนยูนั้นลงแข่งทั้งหมด 1,500 นัด ชนะ 895 นัด เสมอ 338 นัด และแพ้ 267 นัด โดยมีเปอร์เซ็นต์ชนะ 59.6%
และหนึ่งในคาแรคเตอร์ที่หลายคนพูดถึงเฟอร์กี้คือ เขาจะไม่ยอมให้นักเตะคนไหนใหญ่ไปกว่าสโมสร ถ้าใครทำตัวมีปัญหาเขาพร้อมจะขายนักเตะคนนั้นทันที
ซึ่งเฟอร์กี้ก็พิสูจน์ให้เห็นมาแล้วว่า ต่อให้ขายนักเตะที่มีชื่อเสียงออกไป แต่เขาก็สามารถนำแมนยู ประสบความสำเร็จอย่างมากมาย..
เคนนี่ ดัลกลิช
ชื่อเคนนี่ ดัลกลิช คงไม่มีแฟนลิเวอร์พูลคนไหนไม่รู้จัก นี่คือหนึ่งในนักเตะและผู้จัดการทีมที่ประสบความสำเร็จมากคนหนึ่งในประวัติศาสตร์สโมสร
ดัลกลิช เกิดที่เมืองกลาสโกว์ สกอตแลนด์ ในปี 1951 เขาเริ่มสนใจฟุตบอลตั้งแต่วัย 4 ขวบ และใฝ่ฝันว่าวันหนึ่งจะมีโอกาสเล่นฟุตบอลอาชีพให้กลาสโกว์เรนเจอส์ทีมที่เขาชอบ แต่สุดท้ายเขาต้องมาเล่นให้กับกลาสโกว์เซลติก คู่อริตลอดกาลของกลาสโกว์เรนเจอส์แทน
มีคนเคยมาถาม ดัลกลิช ว่าเสียใจไหมที่ไม่เคยเล่นให้ทีมที่ตัวเองชอบ เขาตอบว่า “ถึงแม้เขาจะไม่ได้เล่นให้กับทีมกลาสโกว์เรนเจอส์ แต่ยังไงก็ยังได้เป็นนักฟุตบอลที่ใฝ่ฝันไว้ไม่ว่าจะอยู่กับทีมไหนก็ตาม”
เขาลงเล่นให้กลาสโกว์เซลติกในช่วงปี 1969–1977 ประสบความสำเร็จมากมายคว้าแชมป์ทั้งหมด 9 แชมป์ และเป็น 1 ใน 10 นักฟุตบอลที่ทำประตูให้เซลติกมากที่สุดตลอดกาล โดยทำไป 173 ประตู
หลังจากนั้นลิเวอร์พูลได้ซื้อเขามาด้วยค่าตัวสูงสุดถึง 18 ล้านบาท ซึ่งเป็นสถิติในการซื้อนักฟุตบอลของอังกฤษในสมัยนั้น
ภายใต้เสื้อลิเวอร์พูล เขาลงเล่นในช่วงปี 1977–1991 (รวมช่วงเวลาที่เขาทำหน้าที่นักเตะและผู้จัดการทีม) เขาคว้าแชมป์ทั้งหมด 20 แชมป์ ทำประตูให้ลิเวอร์พูลทั้งหมด 172 ลูก มากที่สุดเป็นอันดับ 7 ตลอดกาลของสโมสร
ตลอดช่วงเวลาที่ดัลกลิชคุมลิเวอร์พูลในช่วง 1985-1991 นั้น ลงแข่งทั้งหมด 307 นัด ชนะ 187 นัด เสมอ 78 นัด และแพ้ 42 นัด โดยมีเปอร์เซ็นต์ชนะ 60.9% และคว้าแชมป์กับสโมสรทั้งหมด 11 แชมป์ ซึ่งเป็นแชมป์ลีกสูงสุดในยุคดัลกลิชทั้งหมด 3 ครั้ง จากทั้งหมด 18 ครั้งของประวัติศาสตร์สโมสร
ต้องบอกว่าทั้งเฟอร์กี้ และดัลกลิชเป็นคู่ปรับที่เจอกันมาทั้งในและนอกสนาม
ตอนดัลกลิชอายุ 18 ปี เขาเคยเล่นเป็นกองหลังให้เซลติกและต้องคอยตามประกบเฟอร์กี้ที่เล่นเป็นกองหน้าให้เรนเจอร์ส
ระหว่างที่เฟอร์กี้คุมแมนยู และดัลกลิชคุมลิเวอร์พูลนั้น ทั้งคู่พบกันทั้งหมด 16 ครั้ง โดยเฟอร์กี้ชนะ 6 ครั้ง ดัลกลิชชนะ 5 ครั้งและเสมอกันไป 5 ครั้ง
อย่างไรก็ตาม แม้ทั้งคู่จะเป็นคู่ต่อกรกันในสนามมาอย่างยาวนานแต่มิตรภาพนอกสนามของทั้งคู่ถือว่าดีเยี่ยม
ในปี 1989 ซึ่งเกิดเหตุโศกนาฏกรรมที่สนามฮิลส์โบโร ที่มีแฟนฟุตบอลลิเวอร์พูล เสียชีวิตถึง 96 คน
คนแรกที่ต่อสายหา ดัลกลิช ในวันนั้นก็คือ เฟอร์กี้ ซึ่งไม่เพียงแต่แสดงความเสียใจแต่บอกว่าหาก ลิเวอร์พูลต้องการความช่วยเหลืออะไรก็ตาม พวกเขาพร้อมจะทำให้ทันที
หรือในปี 2017 ลิเวอร์พูล เปิดอัฒจันทร์ฝั่งที่ชื่อว่า “เคนนี่ ดัลกลิช สแตนด์” ก็มีเฟอร์กี้มาร่วมงานและแสดงความยินดีแก่ดัลกลิช
ขณะที่หลายๆ ครั้งดัลกลิชก็เคยชื่นชมและยกย่องเฟอร์กี้ว่าเป็นยอดผู้จัดการทีมที่ยิ่งใหญ่ที่สุดตลอดกาลของแมนยู
ต้องยอมรับว่าทั้งคู่นับเป็นบุคคลที่อยู่แถวหน้าของวงการฟุตบอลอังกฤษอย่างไร้ข้อกังขาจากการที่พวกเขาคว้าถ้วยรางวัลรวมกันอย่างมากมาย
ซึ่งไม่ว่าจะเป็นคู่แข่งกันแค่ไหน เมื่อเกมส์จบทุกอย่างก็จบ
แต่มิตรภาพนอกสนามคือ สิ่งที่จะคงอยู่ตลอดไป เหมือนอย่างที่เซอร์อเล็กซ์ เฟอร์กูสันและเคนนี่ ดัลกลิช แสดงให้เห็นนั่นเอง..
----------------------
<ad> หนังสือลงทุนแมน 2.0 วางแผงแล้วหาซื้อได้ที่ร้านหนังสือชั้นนำทั่วประเทศ
โหลดแอพลงทุนแมนอ่านฟรีได้ที่ 
ลงทุนแมนมี instagram twitter youtube line@ แล้ว ติดตามได้โดยค้นหา ไอดีชื่อ longtunman ในแพลตฟอร์มนั้น
----------------------
Reference
-
-
-
-
-
-
-
-
[4908].